เลขาฯก.ล.ต.เล็งเสนอกนส.เพิ่มเกณฑ์แบงก์ปล่อยกู้ซื้ออสังหาฯ
เลขาธิการฯกลต.ชี้ควรเพิ่มความเข้มงวด หลักเกณฑ์การปล่อยกู้ในภาคอสังหาริมทรัพย์ เล็งเสนอกนส.ปรับสัดส่วนวงเงินให้กู้ต่อมูลค่าหลักประกันสกัดฟองสบู่ในระยะต่อไป
3 พ.ย. 2553

เลขาธิการฯกลต.ชี้ควรเพิ่มความเข้มงวด หลักเกณฑ์การปล่อยกู้ในภาคอสังหาริมทรัพย์ เล็งเสนอ กนส.ปรับสัดส่วนวงเงินให้กู้ต่อมูลค่าหลักประกันสกัดฟองสบู่ในระยะต่อไป
นายธีระชัย ภูวนารถนรานุบาล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และในฐานะคณะกรรมการนโยบายสถาบันการเงิน (กนส.)  กล่าวว่า ในขณะนี้ภาคธุรกิจอสังหาริมทรัพย์ยังไม่มีปัญหาฟองสบู่หรือยังไม่ปัญหาราคาพุ่งสูงขึ้นมากก็จริง แต่มีแนวโน้มที่อาจจะเกิดภาวะจำนวนโครงการมีมากเกินความต้องการ(Over supply)ได้ในบางราคา และในบางพื้นที่ ฉะนั้นจำเป็นที่จะต้องมีการเตรียมการป้องกันแนวโน้มดังกล่าว
“เรื่องภาวะฟองสบู่ถึงตอนนี้จะยังไม่มีปัญหาอะไร ทุกอย่างยังปกติ แต่จริงๆมันไม่ใช่ไม่มีปัญหา มันมีปัญหาอยู่ เพราะเริ่มมี Over supply ในบางกลุ่มหรือบางประเภทราคาแล้ว เพราะข้อมูลที่ออกมาหลายด้านเริ่มบ่งออกมาแล้วว่า บางจุดอาจจะเกิดปัญหาได้ ดังนั้นการประชุมกนส.วันนี้คงได้นำเรื่องหลักเกณฑ์การปล่อยกู้สินภาคอสังหาริมทรัพย์ของธนาคารพาณิชย์เข้าหารือด้วย ว่าควรปรับสัดส่วนวงเงินกู้ต่อมูลค่าหลักประกัน (Loan to value:LTV)ไม่ให้การปล่อยกู้ด้านนี้มากไปหรือไม่” นายธีระชัยกล่าว
ทั้งนี้ กนส.ประกอบด้วย นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) นายเกริก วณิกกุล รองผู้ว่าการ ด้านเสถียรภาพสถาบันการเงิน ธปท. นางอัจนา ไวความดี รองผู้ว่าการด้านเสถียรภาพการเงิน ผู้อำนวยการเศรษฐกิจการคลัง เลขาธิการ ก.ล.ต. เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย และกรรมการผู้ทรงคุณวุฒิอีก 4 คน อาทิ นายจรุง หนูขวัญ นายบวรศักดิ์ อุวรรณโณ นายสมบูรณ์ ชินสวนานนท์ นายจักรทิพย์ นิติพน และนางดนุชา คุณพนิชกิจ